A Bizottság 531/2003/EK rendelete

(2003. március 25.)

a harmadik országokból származó, a kiválótól eltérő minőségű közönséges búzára vonatkozó közösségi vámkontingensek megnyitásáról és kezeléséről, valamint az 1766/92/EGK tanácsi rendelettől való eltérésről szóló 2375/2002/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1666/2000/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2], és különösen annak 12. cikke (1) bekezdésére,

tekintettel az Európai Közösség és az Amerikai Egyesült Államok között a gabonafélék tekintetében az 1994. évi GATT-hoz csatolt CXL. engedményes listában megállapított engedmények módosításáról szóló, levélváltás formájában létrejött megállapodás megkötéséről, 2002. december 19-i tanácsi határozatra [3], és különösen annak 2. cikkére,

tekintettel az Európai Közösség és Kanada között az 1994. évi GATT XXVIII. cikkének megfelelően a gabonafélék tekintetében az 1994. évi GATT-hoz csatolt EK-CXL. engedményes listában megállapított engedmények módosításáról szóló, levélváltás formájában létrejött megállapodás megkötéséről, 2002. december 19-i tanácsi határozatra [4], és különösen annak 2. cikkére,

mivel:

(1) A 2375/2002/EK bizottsági rendelet [5] megnyitott egy behozatali vámkontingenst 2981600 tonna harmadik országokból származó, gyenge és közepes minőségű búzára, beleértve az Egyesült Államokból származó 572000 tonnányi és a Kanadából származó 38000 tonnányi behozatalt. A vámkontingens végrehajtása számos gyakorlati nehézséget okozott.

(2) A III. alkontingens, amely az Amerikai Egyesült Államok és Kanadán kívül minden más harmadik országot magába foglal, alatti behozatal első ajánlattételi hetében jelentős mennyiségű túljegyzés történt, amely az alkontingens, egészen a következő, 2003. április 1-jétől kezdődő negyedéig való kimerüléshez vezetett. Intézkedéseket kell tenni a túljegyzés mérséklésére, úgy mint az engedély iránti kérelem benyújtási időpontjainak összehangolása minden tagállam ünnepnapjain, illetve a behozatali engedélyek érvényességi idejének csökkentése.

(3) A származási bizonyítványokra vonatkozó rendelkezések, úgy mint a kiviteli hatóságokkal való közigazgatási együttműködésre vonatkozóak, nehezen alkalmazhatónak bizonyultak, figyelembe véve az exportáló országok feltételezhető számát. Ezeket a rendelkezéseket visszamenőleges hatállyal módosítani kell, a piaci szereplők közötti hátrányos megkülönböztetés elkerülése végett.

(4) A 2375/2002/EK rendeletet ennek megfelelően módosítani kell.

(5) Az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

A 2375/2002/EK rendelet a következőképpen módosul:

1. Az 5. cikk (2) bekezdésének első albekezdése helyébe a következő lép:

"Az illetékes hatóságok az engedély iránti kérelmek benyújtásának napján, brüsszeli idő szerint legkésőbb 18:00 óráig faxon továbbítják a Bizottságnak a mellékelt minta szerinti értesítést, valamint a behozatali engedély iránti kérelmekben megjelölt mennyiségek összegéből származó teljes mennyiséget."

2. A 6. cikket el kell hagyni.

3. A 9. cikk a következőképpen módosul:

a) az a) pont helyébe a következő lép:

"a) a 8. rovatban a termék származási országának a neve és az "igen" rubrika kereszttel megjelölve;"

b) a következő albekezdéssel egészül ki:

"Az engedélyek csak a 8. rovatban jelzett országból származó termékekre érvényesek."

4. A 11. cikk helyébe a következő lép:

"11. cikk

A vámkontingens keretében a harmadik országból származó, a kiválótól eltérő minőségű közönséges búzának a Közösségben való szabad forgalomba bocsátásának feltétele az illetékes nemzeti hatóságok által a 2454/93/EGK bizottsági rendelet [6] 47. cikkével összhangban kiadott származási bizonyítvány bemutatása."

2. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ezt a rendeletet 2003. április 1-jétől kell alkalmazni, kivéve az 1. cikk (4) bekezdését, amelyet 2003. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. március 25-én.

a Bizottság részéről

Franz Fischler

a Bizottság tagja

[1] HL L 193., 2000.7.29., 1. o.

[2] HL L 181., 1992.7.1., 21. o.

[3] A Hivatalos Lapban még nem tették közzé.

[4] A Hivatalos Lapban még nem tették közzé.

[5] HL L 358., 2002.12.31., 88. o.

[6] HL L 253., 1993.10.11., 1. o.

--------------------------------------------------